Sri Sultan Hamengkubuwana IV utawi Radèn Mas Ibnu Jarot (miyos ing Yogyakarta, 3 April 1804 – séda ing Yogyakarta, 6 Desember 1822 kanthi yuswa 18 taun) inggih punika ratu ingkang kaping sekawan wonten ing kraton Ngayogyakarta. Panjenengandalem jumeneng nata nggantosaken ingkang rama ing yuswa sedasa taun, inggih punika ing warsa 1814. Amargi taksih anèm sanget pramila Paku Alam I dipunpatah minangka wakildalem.